Jelaskan Latar belakang dari Peristiwa 228 dalam bahasa melayu

Semasa pulau Taiwan diduduki Empayar Jepun hasil Perang China-Jepun Pertama yang menewaskan Kemaharajaan Qing, ia mengalami pembangunan ekonomi yang sangat makmur namun keadaan tersebut merudum dengan drastisnya setelah Jepun mula berperang menentang Amerika Syarikat dalam Medan Pasifik yang dilangsungkan semasa Perang Dunia Kedua. Setelah Jepun ditewaskan lalu menyerah kalah, negara tersebut mengembalikan kuasa kepada pihak Kuomintang sebagai pemangku pemerintah China berkesinambungan yang sah. Chen Yi tiba mengambil alih sebagai ketua pentadbiran atau gabenor Taiwan bagi pihak China menggantikan Ando Rikichi pada 24 Oktober 1945. Pentadbiran baharu di bawah Chen Yi mengambil alih serta mengekalkan sistem monopoli negara pelbagai barangan yang didagangkan seperti tembakau, gula, kapur barus, teh, kertas serta bahan binaan seperti kimia dan simen. Pentadbirannya turut merampas dan memiliknegarakan banyak kilang, lombong serta kediaman yang ditinggalkan warga Jepun, namun pengurusan kewangan berkaitan aset rampasan mereka dilakukan dengan tidak tentu halanya sehingga menyebabkan inflasi, kahat serta munculnya suatu pasaran gelap yang besar.

Tidak lama setelah peralihan ini, pemerintah Kuomintang langsung terlibat dalam suatu perang saudara hebat dengan tentera Parti Komunis di Tanah Besar China sehingga perkembangan ehwal pulau tersebut langsung tidak dapat diperhatikan. Keadaan ini diburukkan lagi dengan sikap pegawai pejabat pemerintah provinsi yang dipertanggungjawabkan atas urusan mentadbir di mana mereka adakalanya lepas tangan akibat kerenah birokrasi dan korupsi yang dilihat lebih buruk berbanding pada zaman pemerintahan Jepun yang kental pengaruhnya selama 50 tahun pemerintahannya; malah juga faktor salah faham yang kerap hasil kejahilan mereka (penutur bahasa Mandarin dari Tanah Besar) terhadap budaya warga setempat di Taiwan (yang menutur bahasa Hokkien) mendatangkan rasa curiga kuat antara satu sama lain.